《西溪草堂图》
宋代·郑江

吾乡山水窟，莫如西溪幽。延缘一径通，落落清瑶流。

夹岸无杂树，鹿角枝相樛。霏微岚翠间，香雪千林浮。

有时略彴横，野竹寒修修。寻幽窈窕入，落英满扁舟。

花阴路疑尽，豁然见平畴。四山围净绿，土俗勤锄耰。

此中隐君子，毋乃栗里俦。一茅粗剪葺，六枳纷环周。

虚空静生白，恍然物初游。臞鹤唳天半，若与孤情酬。

仙源在枌榆，余胡久淹留？

作者简介：郑江，歙县（今属安徽）人。理宗端平二年（一二三五）进士。事见清乾隆《鼓山志》卷六。